Ол öйдö Улалу Алтай духовный миссиянын тöс jери болгон. Бастыра округтын ичинде миссиянын  сок jаныс  баштамы ÿредÿлÿ школы иштеген. Бу школдо  Г.И.Чорос-Гуркин 8 jаштуда ÿренип баштаган. Ол ÿренип  барар алдында школдо кудайдын  сÿрин jураар  класс ачкандар. Ондо уулчактын jуранатан jайалтазы, аргалузы кöрÿнген. Онын учун бирде кайкамчылу неме jок, ол школды божоткон кийнинде 15 jылдын  туркунына кудайдын сÿрин jураар иш эткенинде. Г.И.Чорос-Гуркин озо Улалуда, онын кийнинде Jаш-Турада иштеген. Ол ок öйдö jаантайын jуранарынын школына ийзин деп суранатан.